|  |  |
| --- | --- |
|  |  *See artikkel räägib asumist Tallinnas; aleviku kohta Tapa vallas vaata artiklit Sääse alevik.* |

---

Sääse
**Sääse** on Tallinna Mustamäe linnaosa asum. Asum piirneb Lilleküla, Siili, Mustamäe ja Kadaka asumiga. Sääse asumi pindala on 0,61 km2.

Sääse asum on saanud nime Sääse tänava järgi, mis rajati 1901. aastal soisele heinamaale.

Ajalugu
-------

Sääse asum asub endise raba kohal, kuhu ulatusid välja ka Rabaküla maad.

Sääse tänava esimese eramu ehitusplaneering sai kinnituse 1915. aastal. 1930ndate teisel poolel andis riik vaesematele inimestele Sääse tänava alguses soodsatel tingimustel krunte rendile. Samuti jagati välja Sipelga ja Metsa (hiljem Nirgi) tänava krunte, kuid erinevalt Sääse tänavast oli Metsa tänava puhul tegemist eramaaga.

Pärast Teist maailmasõda ehitati Sääse piirkonda uusi elumaju. 1970. aastal hakati Sääse asumisse ehitama paneelmaju, mis olid peamiselt 5- ja 9-korruselised. Nõrgema aluspinnaga maa-alal, mis asub Vaablase ja Tildri tänava vahel, on ka eramaju. 2003. aastal ehitati asumi kaguossa uusi kortermaju.

Vaade Tildri tänavale Sõpruse puiesteelt

Elanikkond
----------

| Aasta | Arvestuslik rahvaarv |
| --- | --- |
| 2017 | 8981 |
| 2016 | 8937 |
| 2015 | 8804 |
| 2014 | 8881 |
| 2013 | 8831 |
| 2012 | 8793 |
| 2011 | 8815 |

Sääse asumi elanikkond on võrdlemisi eakas – 2016. aastal moodustasid 0–17aastased asumi elanikkonnast 12–17%, üle 68aastased aga 20–31%. Eestlaste osakaal oli 50–79%.

Haljastus
---------

Asumi sisesed haljasalad paiknevad Tammsaare tee äärsete ühisgaraažide ja elamuala vahel. Osaline kõrghaljastus territooriumil on kunagise Tondi metsa jäänuk.

Kiili tänava piirkonnas kasvavad kased, sanglepad, pihlakad ja hobukastanid. Tänavast ida pool võib leida nii üksikpuudena kui ka rühmas arukase ja sookase hübriidi – kuldkaske.

Asumisiseste teede äärtes kasvavad kurdlehiselised kibuvitsapõõsad.

Hooned ja elamud
----------------

Üldplaneeringu järgi on Sääse asum avatud hoonetevahelise ruumiga korruselamumaa. Peamiselt koosneb 5- ja 9-korruselistest majadest. Hoonete vahel on ühiskasutuses olev avalik ruum haljasalade, puhkekohtade, kergliiklusteede, spordiplatside, mänguväljakute ja muuga. 

Asumi keskel on osakeskuste (ärid, avalikud teenused) segahoonestusala ja üldkasutatavate ehitiste (koolid, lasteasutused) maa. Tildri tänava ja Vaablase tänava vahel ning Sipelga tänava ümbruses on väikeelamuala. Tammsaare tee ääres on elamute ja äriehitiste arenguala. Magistraaltee ääres on väikeelamute ja maapealsete garaažidega hoonestatud alad, mida võib tulevikus arendada korterelamute ja äriehitistega.

Haridus ja kultuur
------------------

Tallinna 32. Keskkool
Asumi keskosas (Kiili 10) paikneb üldhariduskool Tallinna 32. Keskkool, mis ehitati 1971. aastal. Enne 1991. aastat kandis õppeasutus Nõukogude Liidu kangelase Jakob Kunderi nime. Asumis tegutseb Sääse raamatukogu.

Sääse asumi tänavad
-------------------

Asumisiseseid kergliiklusteid (peateed) on 2,1 km. Tammsaare tee laiendamisel nähakse ette kergsilla rajamist üle magistraali, ühendamaks asumi kergliiklusteid Mustamäe VI mikrorajooni omadega.

Sääse asumis asuvad järgmised tänavad: Kiili tänav, Kuklase tänav, Mustamäe tee, Parmu tänav, Sipelga tänav, Sõpruse puiestee, Sääse tänav, A. H. Tammsaare tee, Tildri põik, Tildri tänav ja Vaablase tänav. 

Tallinna tänavate nimekomisjon on leidnud, et uute tänavanimede valimisel võiks lähtuda Sääse asumile omasest putukateemast.

Kauplused ja söögikohad
-----------------------

Sääse Keskus (endine ABC 7). Paremal Tallinna 32. Keskkool.
* Sääse Keskus, A. H. Tammsaare tee 94. Hoones asuvad MAXIMA X kauplus ja Euroapteegi Siili apteegi haruapteek.
* McDonald's Mustamäe, Sõpruse puiestee 200b.
* Tammsaare Osman Kebab Grill, A. H. Tammsaare tee 99C.
* Tammsaare Circle K, A. H. Tammsaare tee 111.
* Sipelga Circle K, Sipelga 1.
* Mustamäe Keskus, Tammsaare tee 104a.

Uusarendused
------------

21. sajandil lisandus uusi detailplaneeringuid. Sõpruse puiestee 200a, Sipelga tänav 4, 6, 7 on kerkinud neljast kaheksakorruselisest kortermajast koosnev Sipelgapesa elamukvartal. Mustamäe tee ja Tammsaare tee nurgale (raadiusega u 150 meetrit) on tekkinud Sääse kõrghoonete piirkond.

Ühistranspordiühendus
---------------------

Sääse asumisse sõidavad liinibussid 11, 24, 24A, 28, 72, 112, 115, 238 (Sõpruse puiestee); 12 (Tammsaare tee); 9, 26, 26A (Mustamäe tee). Trollibussid : 1 ja 5 (Mustamäe tee) ning 3 ja 4 (Sõpruse puiestee). Asumisse jäävad peatused Siili, Sipelga ja Sääse.

Viited
------

1. 1 2 3  Tallinn arvudes 2017, Tallinna Linnavalitsus, Tallinn 2017
2. 1 2 3 4  Tallinna Linnaplaneermise Amet, Robert Nero, Leho Lõhmus (2013). *Tallinna asumid ja ametlikud kohanimed*. Tallinn.`{{raamatuviide}}`: CS1 hooldus: mitu nime: autorite loend (link)
3. ↑  Tallinn arvudes 2011, TalLinnavalitsus, Mustamäe Halduskogu, Mustamäe Linnaosa Valitsus. Tallinn; Mustamäe 2007. Tallinn; Mustamäe 2007. Tallinn; Mustamäe 2007linna Linnavalitsus, Tallinn 2011
4. ↑  Tallinn arvudes 2012, Tallinna Linnavalitsus, Tallinn 2012
5. ↑  Tallinn arvudes 2016, Tallinna Linnavalitsus, Tallinn 2016
6. ↑  Teemaplaneeringu "Kõrghoonete paiknemine Tallinnas" seletuskiri. Tallinna Linnavolikogu 17. aprill 2008; otsus nr. 69, lisa 2
7. ↑  Mooni tn 1o, 113, A. H. Tammsaare tee 88, 90 ja 94 kruntide vahelise maa-ala detailplaneeringu osaline kehtestamine. Tallinna Linnavolikogu 22. märts 2007, otsus nr 71
8. ↑  "Mustamäe linnaosa üldplaneering 2006". Originaali arhiivikoopia seisuga 17. november 2009. Vaadatud 29. oktoobril 2008.
9. ↑  "Mustamäe Linnaosa arengukava 2007-2015". Originaali arhiivikoopia seisuga 29. jaanuar 2009. Vaadatud 29. oktoobril 2008.
10. ↑  Tänavanimede määramine Mustamäe linnaosas

Välislingid
-----------

* Tallinna tänavanimed
* Kristiine linnaosa kaart (koos Mustamäe linnaosa põhjaosaga)
* Sääse Raamatukogu koduleht
* Tallinna 32. Keskkooli koduleht

Mustamäe vapp
Mustamäe linnaosa asumid, mikrorajoonid ja kvartalid

**Mustamäe:** I mikrorajoon - II mikrorajoon - III mikrorajoon - IV mikrorajoon - V mikrorajoon - VI mikrorajoon - VII mikrorajoon - VIII mikrorajoon - IX mikrorajoon - TTÜ kvartal  

**Kadaka:** Laki I - Laki II - Kadaka I - Kadaka II - Kadaka III - Mäepealse I - Mäepealse II - Mäepealse III - Akadeemia  

**Siili** - **Sääse**


Tallinna väike vapp
Tallinna linnaosad ja asumid

**Linnaosad:**  Haabersti linnaosa **·**  Kesklinna linnaosa **·**  Kristiine linnaosa **·**  Lasnamäe linnaosa **·**  Mustamäe linnaosa **·**  Nõmme linnaosa **·**  Pirita linnaosa **·**  Põhja-Tallinna linnaosa
**Asumid (allasumid):** Aegna **·**  Astangu **·**  Haabersti **·**  Hiiu **·**  Iru **·**  Juhkentali **·**  Järve **·**  Kadaka **·**  Kadriorg **·**  Kakumäe **·**  Kalamaja **·**  Karjamaa (Hundipea) **·**  Kassisaba **·**  Katleri **·**  Keldrimäe **·**  Kelmiküla **·**  Kitseküla **·**  Kivimäe **·**  Kloostrimetsa **·**  Kompassi **·**  Kopli **·**  Kose (Kose-Kallaste **·**  Lükati **·**  Varsaallika) **·**  Kuristiku **·**  Kurepõllu **·**  Laiaküla **·**  Lepiku **·**  Laagna **·**  Laagri **·**  Liiva **·**  Lilleküla (Lille **·**  Mooni **·**  Linnu **·**  Marja) **·**  Loopealse **·**  Luite **·**  Maakri **·**  Maarjamäe **·**  Merimetsa **·**  Merivälja **·**  Mustakivi **·**  Mustamäe **·**  Mustjõe **·**  Mõigu **·**  Mäeküla **·**  Mähe (Kaasiku **·**  Mähe aedlinn) **·**  Männiku **·**  Nõmme **·**  Pae **·**  Paevälja (Paekalda) **·**  Paljassaare **·**  Pelgulinn **·**  Pelguranna **·**  Pirita **·**  Pääsküla (Vana-Pääsküla) **·**  Priisle **·**  Pikaliiva (Vikimõisa) **·**  Raua **·**  Raudalu **·**  Rahumäe **·**  Rocca al Mare **·**  Sadama **·**  Seli **·**  Siili **·**  Sibulaküla **·**  Sõjamäe (Sõstramäe) **·**  Sikupilli **·**  Sitsi **·**  Sääse **·**  Südalinn **·**  Tatari **·**  Tondi **·**  Tiskre **·**  Tõnismäe **·**  Torupilli **·**  Tondiraba **·**  Uuslinn **·**  Uus Maailm **·**  Vismeistri **·**  Vanalinn (All-linn **·**  Toompea) **·**  Vana-Mustamäe **·**  Veerenni **·**  Veskimetsa **·**  Väike-Õismäe (Järveotsa) **·**  Väo **·**  Õismäe **·**  Ülemistejärve **·**  Ülemiste